钦定古今图书集成/明伦汇编/官常典/第485卷 > 高琳
## 钦定古今图书集成/明伦汇编/官常典/第485卷 > 高琳

按《周书》本传，“琳字季珉，其先高句丽人也。六世祖钦，
为质于慕容廆，遂仕于燕。五世祖宗率众归魏，拜第
一领民酋长，赐姓羽真氏。祖明，父迁，仕魏，咸亦显达。
琳母尝祓禊泗滨，遇见一石，光彩朗润，遂持以归。是
夜梦见一人，衣冠有若仙者，谓其母曰：‘夫人向所将
来之石，是浮磬之精。若能宝持，必生令子’。其母惊寤”，
便举身流汗，俄而有娠。及生，因名琳，字季珉焉。魏正
光初，起家卫府都督，从元天将讨邢杲，破梁将沈庆
之，以功转统军。又从尔朱天光破万俟丑奴，论功为
最。除宁朔将军、奉车都尉。后随天光败于韩陵山，琳
因留洛阳。魏孝武西迁，从入关。至溱水，为齐神武所
追，拒战有功，封钜野县子，邑三百户。大统初，进爵为
侯，赠邑四百户，转龙骧将军。顷之，授直阁将军，迁平
西将军，加通直散骑常侍。三年，从太祖破齐神武于
沙苑，转安西将军，进爵为公，增邑八百户，累迁卫将
军、银青光禄大夫、右光禄大夫。四年，从擒莫多娄贷
文，仍战河桥，琳先驱奋击，勇冠诸军。太祖嘉之，谓之
曰：“公即我之韩白也。”拜太子左庶子，以本官镇玉壁。
复从太祖战邙山，除正平郡中正，加大都督，增邑三
百户。齐将东方老来寇，琳率众御之。老恃其勇健，直
前趣琳，短兵接，琳击之，老中数疮而退，谓其左右曰：
“吾经阵多矣，未见如此健儿。”后乃密使人劝琳东归，
琳斩其使以闻。进使持节、车骑大将军、仪同三司、散
骑常侍，除鄜州刺史，加骠骑大将军、开府仪同三司、
侍中。孝闵帝践阼，进爵犍为郡公，邑一千户。武成初，
从贺兰祥征吐谷浑，以勋别封一子许昌县公，邑一
千户。除延州刺史。又从柱国豆卢宁讨稽胡郝阿保、
刘桑德等，破之。二年，文州氐酋反，诏琳率兵讨平之。
师还，帝宴群公卿士，仍命赋诗言志。琳诗末章云：“寄
言窦车骑，为谢霍将军。何以报天子，沙漠静妖氛。”帝
大悦曰：“獯猃陆梁，未时款塞，卿言有验，国之福也。”保
定初，授梁州总管、十州诸军事。天和二年，徙丹州刺
史。三年，迁江陵总管。时陈将吴明彻来寇总管田弘，
弘与梁主萧岿出保纪南城，唯琳与梁仆射王操固
守江陵三城以抗之。昼夜拒战，凡经十旬，明彻退去，
岿表言其状，帝乃优诏追琳入朝，亲加劳问。进授大
将军，仍副卫公直，镇襄州。六年，进位柱国。建德元年
薨，时年七十六。赠本官，加冀定齐沧州五州诸军事、
冀州刺史，谥曰襄。